Ressursbehov 2006 – tilrettelegging av overvåkingsaktiviteter.

Norge må etablere et overvåkingssystem som fyller rammedirektivets krav innen utgangen av 2006. Overvåkingsgruppa vurderer at det samlede budsjettbehovet for 2006 er på 2,36 mill Nkr. Uten tilstrekkelig bevilgning vil det bli vanskelig å ha et oppegående overvåkingsprogram fra januar 2007. Overvåkingsgruppa understreker at IKT –løsningen for overvåking må budsjetteres over IKT-gruppa sitt budsjett.

Overvåkingsgruppa anser at det er Direktoratsgruppa sin oppgave å bringe dette budsjettforslaget inn i pågående prosesser knyttet til statsbudsjettet for 2006. 

Utredningsbehov knyttet til faglige problemstillinger; 1 200 000,-

Gjennom arbeidet med overvåking i 2005, er det blitt klart at det er relativt komplisert å forenkle og samordne overvåkingen slik at den kan gjennomføres i praksis, samtidig som overvåkingen skal holde faglig mål. 

Det er derfor viktig at de faglige utredningene som gir grunnlag for design av overvåking holder faglig mål. Per desember 2004, har vi ikke oversikt over hvilke faglige utredninger det er behov for i 2006, men vi ser gjennom skriving av rapport til Direktoratsgruppen (frist 1.6.05) at det er mange faglige problemstillinger som ennå ikke er avklart. Et eksempel er registrene for beskytta områder, hva skal inn her? Det er også nødvendig å få en bedre oversikt over overvåking i regi av fylkesmennene som har relevans for vanndirektivet. Dette for å peke på hva som bør videreføres under ”vanndirektiv hatten” på regionalt nivå, og hva som må utvikles. I 2006 vil gruppa også trenge ekspertbistand til å utrede nærmere hvordan utvalgte viktige utfordringer på samordningssiden kan og bør gjennomføres. Hvis disse samordingsforslagene ikke er godt fundamentert, kan det bli vanskelig å få gjennomført konsensus og samordning i praksis. 
Behov for utarbeidelse av forskrifter for å pålegge tiltaksorientert overvåking 200 000,-

En gjennomgang av lovverket i KU-en for vanndirektivet, konkluderes det med at dagens lovverk er godt nok. Overvåkingsgruppa er imidlertid i tvil om forskriftene tilhørende lovverket i relevante sektorer (landbruk, miljø, fiskeri, olje- og energi m.m) er gode nok til at Vannregionmyndighetene kan pålegge relevante bedrifter eller sektorer tiltaksorientert overvåking. Utredningen som leveres Direktoratsgruppen 1.6.05 vil peke på hvor det er nødvendig å gå igjennom forskrifter med tanke på overvåkingen. Gjennomgangen vil trolig vise at revidering av noen forskrifter er nødvendig. Juridisk kompetanse i direktoratene lovverk vil bli benyttet for å se på behov for forskrifter knyttet til sektorlovverkene, men vi tror likevel at et arbeid på en felles forskrift på overordna nivå kan bli nødvendig. Overvåkingsgruppa er i tvil om denne budsjettposten skal inngå i vårt budsjett, men overlater det til Direktoratsgruppa å avgjøre hvor beløpet skal synliggjøres. 

Uforming av manualer og veiledere 600 000,-

Vi regner med at utforming av manualer, veiledere og standarder ikke blir ferdigstilt høsten 2005. I tillegg vil arbeidet med å identifisere rekken av veiledningsbehov vil forsette kontinuerlig. Det kan også bli behov for standarder for prøvetaking, prøvebearbeidelse og analyser. Her må vi også følge med og delta i utviklingen på EU. 

Kursing av regionalt ledd 300 000,-

Det er nødvendig å kurse Vannregionmyndighetene i hvordan pålegge overvåking, hva skal inngå i overvåkingen og hvordan bruke de nasjonale referansesystemene for å avgjøre om tiltak skal settes inn eller ikke. Vi ser for oss 3 kurs der ulike vannregionmyndigheter er representert, hvert kurs på to dager høsten 2006. Deltakelse fra FoU miljøet vil trolig være påkrevd i kursingen.

Drift av gruppa 60 000,-

I utgangspunktet dekker direktoratene reiser for sine representanter i overvåkingsgruppa. Det kan imidlertid bli aktuelt å delta på møter og kommende arbeidsgrupper i EU-regi. Det er naturlig at dette dekkes over et fellesbudsjett for gruppa.

